CELEX: 32018D1037
Language: da
Date: 2018-07-20 00:00:00
Title: Kommissionens gennemførelsesafgørelse (EU) 2018/1037 af 20. juli 2018 om afslutning af antidumpingproceduren vedrørende importen af ferrochrom med lavt kulstofindhold med oprindelse i Folkerepublikken Kina, Den Russiske Føderation og Tyrkiet

23.7.2018   
            
            
               DA
            
            
               Den Europæiske Unions Tidende
            
            
               L 185/48
            
         KOMMISSIONENS GENNEMFØRELSESAFGØRELSE (EU) 2018/1037
   af 20. juli 2018
   om afslutning af antidumpingproceduren vedrørende importen af ferrochrom med lavt kulstofindhold med oprindelse i Folkerepublikken Kina, Den Russiske Føderation og Tyrkiet
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»grundforordningen«), særlig artikel 9, stk. 1, og
   ud fra følgende betragtninger:
   1.   SAGSFORLØB
   
   1.1.   Indledning
   
   
               (1)
            
            
               Den 23. juni 2017 indledte Europa-Kommissionen (»Kommissionen«) en antidumpingundersøgelse vedrørende importen til Unionen af ferrochrom med lavt kulstofindhold med oprindelse i Folkerepublikken Kina (»Kina«), Den Russiske Føderation (»Rusland«) og Tyrkiet (»de pågældende lande«) på grundlag af artikel 5 i grundforordningen. Kommissionen offentliggjorde en indledningsmeddelelse i Den Europæiske Unions Tidende (2) (»indledningsmeddelelsen«).
            
         
               (2)
            
            
               Kommissionen indledte undersøgelsen efter en klage indgivet den 10. maj 2017 af Association of European ferro-alloy producers (»Euroalliages« eller »klageren«) på vegne af den eneste EU-producent af ferrochrom med lavt kulstofindhold i Unionen, Elektrowerk Weisweiler GmbH. Klageren tegner sig for 100 % af den samlede EU-produktion af ferrochrom med lavt kulstofindhold. Klagen indeholdt beviser for dumping og deraf følgende væsentlig skade, som var tilstrækkelige til at berettige indledningen af undersøgelsen.
            
         
               (3)
            
            
               I indledningsmeddelelsen opfordrede Kommissionen interesserede parter til at kontakte Kommissionen med henblik på at deltage i undersøgelsen. Endvidere underrettede Kommissionen specifikt klageren, de kendte eksporterende producenter i de pågældende lande og de kinesiske, russiske og tyrkiske myndigheder, kendte importører og brugere samt sammenslutninger, som, den vidste, var berørt af indledningen af undersøgelsen, og opfordrede dem til at deltage.
            
         1.2.   Spørgeskemabesvarelser
   
   
               (4)
            
            
               Kommissionen sendte spørgeskemaer til den eneste EU-producent af ferrochrom med lavt kulstofindhold, til ti brugere og otte importører, der gav sig til kende efter indledningen.
            
         
               (5)
            
            
               Kommissionen modtog besvarelser fra én tyrkisk producent, den eneste EU-producent og fra fire brugere af ferrochrom med lavt kulstofindhold. Ingen af de otte importører besvarede spørgeskemaet.
            
         1.3.   Kontrolbesøg
   
   
               (6)
            
            
               Kommissionen indhentede og kontrollerede alle de oplysninger, som den anså for nødvendige for at kunne træffe afgørelse om dumping, deraf følgende skade og Unionens interesser. Der blev aflagt kontrolbesøg i henhold til grundforordningens artikel 16 hos følgende virksomheder:
               
                           —
                        
                        
                           EU-producenter
                           
                                       —
                                    
                                    
                                       Elektrowerk Weisweiler GmbH – »EWW«, Tyskland, og dens forretningsmæssigt forbundne virksomhed Afarak Trading Limited – »ATL«, Malta
                                    
                                 
                     
                           —
                        
                        
                           Brugere
                           
                                       —
                                    
                                    
                                       Aperam Sourcing SCA, Luxembourg
                                    
                                 
                                       —
                                    
                                    
                                       Salzgitter AG, Tyskland
                                    
                                 
                                       —
                                    
                                    
                                       VDM Metals International GmbH, Tyskland
                                    
                                 
                     
                           —
                        
                        
                           Eksporterende producenter i Tyrkiet
                           
                                       —
                                    
                                    
                                       Eti Elektrometalurji A.Ș., Antalya, Tyrkiet
                                    
                                 
                     
         1.4.   Undersøgelsesperioden og den betragtede periode
   
   
               (7)
            
            
               Undersøgelsen af dumping og skade omfattede perioden fra den 1. april 2016 til den 31. marts 2017 (»undersøgelsesperioden« eller »UP«). Undersøgelsen af udviklingstendenser af relevans for vurderingen af skade omfattede perioden fra den 1. januar 2014 frem til udgangen af undersøgelsesperioden (»den betragtede periode«).
            
         1.5.   Ingen indførelse af midlertidige foranstaltninger
   
   
               (8)
            
            
               Som følge af manglende klarhed om varedækningen besluttede Kommissionen ikke at indføre midlertidige foranstaltninger, men at fortsætte undersøgelsen. Den 23. marts 2018 modtog alle interesserede parter et informationsdokument med årsagerne til ikke at indføre midlertidige foranstaltninger. Flere berørte parter indgav kommentarer.
            
         2.   TILBAGETRÆKNING AF KLAGEN OG AFSLUTNING AF PROCEDUREN
   
   
               (9)
            
            
               Ved e-mail af 22. maj 2018 meddelte klageren Kommissionen, at man ønskede at trække klagen tilbage.
            
         
               (10)
            
            
               I overensstemmelse med grundforordningens artikel 9, stk. 1, kan procedurer afsluttes, hvis klagen trækkes tilbage, medmindre en sådan afslutning ikke ville være i Unionens interesse.
            
         
               (11)
            
            
               Klageren er den eneste producent af ferrochrom med lavt kulstofindhold i Unionen, og ingen andre parter har givet sig til kende for at modsætte sig en potentiel indførelse af antidumpingforanstaltninger. Da undersøgelsen ikke frembragte oplysninger, hvoraf det fremgik, at en sådan afslutning ikke ville være i Unionens interesse, vurderedes det, at den nuværende procedure bør afsluttes.
            
         
               (12)
            
            
               Set i lyset af EU-erhvervsgrenens tilbagetrækning af klagen og den foreslåede afslutning af proceduren uden indførelse af foranstaltninger fandt Kommissionen det ikke nødvendigt at analysere bemærkningerne fra de interesserede parter vedrørende indledningen af undersøgelsen og vedrørende de foreløbige konklusioner i det informationsdokument, der er nævnt i betragtning (8).
            
         3.   FREMLÆGGELSE OG KONKLUSION
   
   
               (13)
            
            
               De interesserede parter blev underrettet om Kommissionens hensigt om at afslutte proceduren og fik mulighed for at fremsætte bemærkninger. Kommissionen har dog ikke modtaget bemærkninger, der godtgør, at en sådan afslutning ikke ville være i Unionens interesse.
            
         
               (14)
            
            
               Kommissionen konkluderer derfor, at antidumpingproceduren vedrørende importen til Unionen af ferrochrom med kulstofindhold på mere end 0,05 %, men ikke over 0,5 %, med oprindelse i Kina, Rusland og Tyrkiet, bør afsluttes uden indførelse af foranstaltninger.
            
         
               (15)
            
            
               Denne afgørelse er i overensstemmelse med udtalelse fra det udvalg, der er nedsat i henhold til grundforordningens artikel 15, stk. 1 —
            
         VEDTAGET DENNE AFGØRELSE:
   Artikel 1
   Antidumpingproceduren vedrørende importen af ferrochrom med indhold af kulstof på mere end 0,05 vægtprocent, men ikke over 0,5 vægtprocent, med oprindelse i Kina, Rusland og Tyrkiet, i øjeblikket henhørende under KN-kode 7202 49 50, afsluttes hermed.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   
   
      Udfærdiget i Bruxelles, den 20. juli 2018.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 176 af 30.6.2016, s. 21.
   
      (2)  Meddelelse om indledning af en antidumpingprocedure vedrørende importen af ferrochrom med lavt kulstofindhold med oprindelse i Folkerepublikken Kina, Rusland og Tyrkiet (EUT C 200 af 23.6.2017, s. 17).